Årsmelding for

Kviteseid misjonskyrkje for 2021

Nok eit spesielt år er over. Vi har veksla mellom å ha strenge korona-restriksjonar og mange avlyste planar, og fullstappa Betel med heile parkeringsplassen i bruk. Vi har veksla mellom mismot og frustrasjon, og takksemd og iver.

Styret for Kviteseid misjonskyrkje har også dette året bestått av kun tre personar: Sigrun Lønning Solvang (leiar), Ane Spikkeland Holm og Åsbjørg Hægeland (sekretær). Nils Arne Grutle og Tone Fosse har vore varamedlemmar. Det har blitt halde seks styremøte i 2021 med til saman 28 saker. Alle referat ligg ute på nettsidene. Sundagstreff-komiteens arbeid har no stort sett blitt flytta over til styret. Anlaug har framleis hatt ansvar for å skaffe folk til å matserveringa på sundagstreffa.

Kviteseid Økonomi og Rekneskap har hatt ansvaret for rekneskapen vår i år.

Anlaug og Ove Solvang har også i år vore vaktmeistarar. Vi er svært takksame for alt det synlege og mindre synlege arbeidet dei gjer her.

Dette året starta med at alle arrangement i fram til midten av februar vart avlyste på grunn av strenge smittevernsrestriksjonar. Vi starta ikkje opp med samlingar før årsmøtet midt i februar. Vidare i vårsemesteret fekk vi gjennomført bønnemøte dei fleste onsdagane, 3 strikkekafear, 3 sundagstreff (utan matservering) og eit møte med tema «Håp og trøyst», samt sommaravslutning. Årets fellesmøtehelg vart avlyst.

Etter sommaren starta vi opp att med så godt som vanleg frekvens på samlingar. Og i hausthalvåret var det kun jolemøtet i desember vi måtte avlyse. Vi hadde tre sundagstreff, ein sundagstur med opplegg, eit songmøte og eit nytt arrangement som vart kalla «Møteplass i haustmørket». Særleg dette siste arrangementet vart ei positiv oppleving, men nesten 50 besøkande som fekk suppe og kake, høgtlesing og felemusikk. Vi trur at dette er eit konsept som er verdt å jobbe vidare med også i 2022; å lage gode fellesskap med ein himmel over.

I haust deltok også speidargruppa på det eine sundagstreffet. Kviteseid MFK Speidergruppe er no formelt stifta og har hatt fin aktivitet heile året. Ane S. Holm vil orientere årsmøtet meir om dette viktige arbeidet.

Dette året har vi hatt besøk av Kamilla Minde frå Fredheim på eit møte i vår og Jan Danielsen på eit møte i haust, og utanom dette har vi kun nytta våre eigne folk som andaktshaldarar.

I haust vart vi også velsigna med ei nydeleg gåve frå kunstnaren Reidar Kolbræk. Han tok kontakt fordi han ynskja å gje Kviteseid Misjonskyrkje eit av Kristus-måleria sine. Motivet er Jesus som med dei naglemerka hendene sine omfamnar ein mørk skikkelse. «Kom til meg alle de som strevar og har tungt å bere, så vil eg gje dykk kvile.» Måleriet heng no framme i storsalen.

Utanom dette er det gjort mindre endringar i sjølve interiøret ved at det er kjøpt inn nokre nye lamper og bilete. Vi har også fått ein etterlengta ny PC i gåve i år.

Også dette året har kollekten på samlingane våre gått til Jakobs Hus i Colombia. Kollekten har i år blitt mindre enn vanleg pga færre samlingar. Det vart sendt ein ekstra sum til Jakobs hus i vår for å gje dei ei ekstra handsrekning i desse utfordrande tidene. Betel har også overført pengar til Speideren slik som vi bestemte på førre årsmøte, og gjeve ein pengesum i oppstartsstøtte til nystarta Tweensklubb på Misjonshuset.

Som sagt har det vore jamnlege strikkekafear også i år, utanom i den perioden kor alt var stengt. Anlaug Solvang og Gunhild Berntsen driv framleis dette viktige diakonale tiltaket, og dei har hatt 8 samlingar dette året. Også i år har dei samla dei saman store mengder sokkar og andre strikkeplagg og sendt til Frelsesarmeen. I tillegg har dei to gonger hatt utlodding til inntekt for Jakobs hus.

Vi samarbeider framleis med Fredheim om Fredagsklubben. Leiarane i klubben kalla i vår inn representantar frå alle kyrkjene i Kviteseid til å tenkje høgt med dei om framtida for Fredagsklubben. Denne prosessen er framleis ikkje ferdig, og vi håpar og ber om at dette viktige arbeidet skal finne ein god veg vidare.

Bønemøta på onsdagane har gått som vanleg store delar av året. Dei felleskyrkjelege bønnemøta er flytta til Misjonshuset og finn stad siste tysdag i månaden. Godhetsveka vart gjennomført i noko forenkla form i vår.

Vi ønsker og ber om at Kviteseid Misjonskyrkje framleis får vere ein viktig møteplass for å styrke fellesskapet mellom Gud og oss, og mellom oss menneske.